別馮伯昭新班歸三榮末句乞呈似使君王萬里年兄
作者：程公許
朝代：宋

paragraphs: 東郭滄江市橋柳，邂逅論心成二友。
仙曹如水往復來，永晝論文間巵酒。
十五年間如掣電，屋梁落月幾回首。
愛君沖靜天機深，玉雪照我驚老醜。
寶屏兩月同舍館，青眼相看祇如舊。
秋風一鶚空百鷙，四海知心悅齋老。
鵲聲查查客當還，鶴髮倚門春一笑。
榮途埃𡏖倦馳騖，聖域工夫窺窔奧。
拏雲豈無九霄志，緩轡徐驅千里道。
平生我亦重擇交，與君同盟期耐久。
紛紜歸夢促嚴裝，黯淡羈情更分手。
旭川夙擅溪壑勝，雌堂况得文章守。
贏糧寧憚兩日程，龍洞烟霞共幽討。